amanoisuno/poetBack huggingface dataset:
列女操 孟郊 
梧桐相待老，鴛鴦會雙死。貞女貴徇夫，舍生亦如此。波瀾誓不起，妾心井中水。
灞上輕薄行 孟郊 
長安無緩步，況值天景暮。相逢灞滻間，親戚不相顧。自歎方拙身，忽隨輕薄倫。常恐失所避，化為車轍塵。此中生白髮，疾走亦未歇。
長安羈旅行 孟郊 
十日一理髮，每梳飛旅塵。三旬九過飲，每食唯舊貧。萬物皆及時，獨餘不覺春。失名誰肯訪，得意爭相親。直木有恬翼，靜流無躁鱗。始知喧競場，莫處君子身。野策藤竹輕，山蔬薇蕨新。潛歌歸去來，事外風景真。
長安道 孟郊 
胡風激秦樹，賤子風中泣。家家朱門開，得見不可入。長安十二衢，投樹鳥亦急。高閣何人家，笙簧正喧吸。
送遠吟 孟郊 
河水昏複晨，河邊相送頻。離杯有淚飲，別柳無枝春。一笑忽然斂，萬愁俄已新。東波與西日，不惜遠行人。
古薄命妾 孟郊 
不惜十指弦，為君千萬彈。常恐新聲至，坐使故聲殘。棄置今日悲，即是昨日歡。將新變故易，持故為新難。青山有蘼蕪，淚葉長不幹。空令後代人，采掇幽思攢。
古離別 孟郊 
松山雲繚繞，萍路水分離。雲去有歸日，水分無合時。春芳役雙眼，春色柔四支。楊柳織別愁，千條萬條絲。
雜怨 孟郊 
憶人莫至悲，至悲空自衰。寄人莫剪衣，剪衣未必歸。朝為雙蒂花，莫為四散飛。花落還繞樹，遊子不顧期。夭桃花清晨，遊女紅粉新。夭桃花薄暮，遊女紅粉故。樹有百年花，人無一定顏。花送人老盡，人悲花自閑。貧女鏡不明，寒花日少容。暗蛩有虛織，短線無長縫。浪水不可照，狂夫不可從。浪水多散影，狂夫多異蹤。持此一生薄，空成萬恨濃。
靜女吟 孟郊 
豔女皆妒色，靜女獨檢蹤。任禮恥任妝，嫁德不嫁容。君子易求聘，小人難自從。此志誰與諒，琴弦幽韻重。
歸信吟 孟郊 
淚墨灑為書，將寄萬里親。書去魂亦去，兀然空一身。
山老吟 孟郊 
不行山下地，唯種山上田。腰斧斫旅松，手瓢汲家泉。詎知文字力，莫記日月遷。蟠木為我身，始得全天年。
遊子吟 孟郊 
慈母手中線，遊子身上衣。臨行密密縫，意恐遲遲歸。誰言寸草心，報得三春暉。
小隱吟 孟郊 
我飲不在醉，我歡長寂然。酌溪四五盞，聽彈兩三弦。煉性靜棲白，洗情深寄玄。號怒路傍子，貪敗不貪全。
苦寒吟 孟郊 
天寒色青蒼，北風叫枯桑。厚冰無裂文，短日有冷光。敲石不得火，壯陰奪正陽。苦調竟何言，凍吟成此章。
猛將吟 孟郊 
擬膾樓蘭肉，蓄怒時未揚。秋鼙無退聲，夜劍不隱光。虎隊手驅出，豹篇心卷藏。古今皆有言，猛將出北方。
傷哉行 孟郊 
眾毒蔓貞松，一枝難久榮。豈知黃庭客，仙骨生不成。春色舍芳蕙，秋風繞枯莖。彈琴不成曲，始覺知音傾。館月改舊照，吊賓寫餘情。還舟空江上，波浪送銘旌。
怨詩 孟郊 
試妾與君淚，兩處滴池水。看取芙蓉花，今年為誰死。
湘弦怨 孟郊 
昧者理芳草，蒿蘭同一鋤。狂飆怒秋林，曲直同一枯。嘉木忌深蠹，哲人悲巧誣。靈均入回流，靳尚為良謨。我願分眾泉，清濁各異渠。我願分眾巢，梟鸞相遠居。此志諒難保，此情竟何如。湘弦少知音，孤響空踟躕。
楚竹吟酬盧虔端公見和湘弦怨 孟郊 
握中有新聲，楚竹人未聞。識音者謂誰，清夜吹贈君。昔為瀟湘引，曾動瀟湘雲。一叫鳳改聽，再驚鶴失群。江花匪秋落，山日當晝曛。眾濁響雜遝，孤清思氛氳。欲知怨有形，願向明月分。一掬靈均淚，千年湘水文。
遠愁曲 孟郊 
飄颻何所從，遺塚行未逢。東西不見人，哭向青青松。此地有時盡，此哀無處容。聲翻太白雲，淚洗藍田峰。水涉七八曲，山登千萬重。願邀玄夜月，出視白日蹤。
貧女詞寄從叔先輩簡 孟郊 
蠶女非不勤，今年獨無春。二月冰雪深，死盡萬木身。時令自逆行，造化豈不仁。仰企碧霞仙，高控滄海雲。永別勞苦場，飄颻遊無垠。
邊城吟 孟郊 
西城近日天，俗稟氣候偏。行子獨自渴，主人仍賣泉。燒烽碧雲外，牧馬青坡巔。何處鶻突夢，歸思寄仰眠。
新平歌送許問 孟郊 
邊柳三四尺，暮春離別歌。早回儒士駕，莫飲土番河。誰識匣中寶，楚雲章句多。
殺氣不在邊 孟郊 
殺氣不在邊，凜然中國秋。道險不在山，平地有摧輈。河南又起兵，清濁俱鎖流。豈唯私客艱，擁滯官行舟。況餘隔晨昏，去家成阻修。忽然兩鬢雪，同是一日愁。獨寢夜難曉，起視星漢浮。涼風蕩天地，日夕聲颼飀。萬物無少色，兆人皆老憂。長策苟未立，丈夫誠可羞。靈響複何事，劍鳴思戮讎。
結愛 孟郊 
心心複心心，結愛務在深。一度欲離別，千回結衣襟。結妾獨守志，結君早歸意。始知結衣裳，不如結心腸。坐結行亦結，結盡百年月。
弦歌行 孟郊 
驅儺擊鼓吹長笛，瘦鬼染面惟齒白。暗中崒崒拽茅鞭，
覆巢行 孟郊 
荒城古木枝多枯，飛禽嗷嗷朝哺雛。枝傾巢覆雛墜地，枝危巢小風雨多，未容長成已先覆。靈枝珍木滿上林，
出門行 孟郊 
長河悠悠去無極，百齡同此可歎息。秋風白露沾人衣，一聞陌上苦寒奏，使我佇立驚且悲。君今得意厭粱肉，海風蕭蕭天雨霜，窮愁獨坐夜何長。驅車舊憶太行險，手持琅玕欲有贈，愛而不見心斷絕。南山峨峨白石爛，
湘妃怨 孟郊 
南巡竟不返，二妃怨逾積。萬里喪蛾眉，瀟湘水空碧。冥冥荒山下，古廟收貞魄。喬木深青春，清光滿瑤席。搴芳徒有薦，靈意殊脈脈。玉佩不可親，徘徊煙波夕。
巫山曲 孟郊 
巴江上峽重複重，陽臺碧峭十二峰。荊王獵時逢暮雨，目極魂斷望不見，猿啼三聲淚滴衣。
巫山高 孟郊 
見盡數萬里，不聞三聲猿。但飛蕭蕭雨，中有亭亭魂。千載楚王恨，遺文宋玉言。至今晴明天，雲結深閨門。
楚怨 孟郊 
秋入楚江水，獨照汨羅魂。手把綠荷泣，意愁珠淚翻。九門不可入，一犬吠千門。
塘下行 孟郊 
塘邊日欲斜，年少早還家。徒將白羽扇，調妾木蘭花。不是城頭樹，那棲來去鴉。
臨池曲 孟郊 
池中春蒲葉如帶，紫菱成角蓮子大。羅裙蟬鬢倚迎風，雙雙伯勞飛向東。
車遙遙 孟郊 
路喜到江盡，江上又通舟。舟車兩無阻，何處不得遊。丈夫四方志，女子安可留。郎自別日言，無令生遠愁。旅雁忽叫月，斷猿寒啼秋。此夕夢君夢，君在百城樓。寄淚無因波，寄恨無因輈。願為馭者手，與郎回馬頭。
征婦怨 孟郊 
良人昨日去，明月又不圓。別時各有淚，零落青樓前。君淚濡羅巾，妾淚滿路塵。羅巾長在手，今得隨妾身。路塵如得風，得上君車輪。漁陽千里道，近如中門限。中門逾有時，漁陽長在眼。生在綠羅下，不識漁陽道。良人自戍來，夜夜夢中到。
空城雀 孟郊 
一雀入官倉，所食寧損幾。只慮往覆頻，官倉終害爾。魚網不在天，鳥羅不張水。飲啄要自然，可以空城裏。
閑怨 孟郊 
妾恨比斑竹，下盤煩冤根。有筍未出土，中已含淚痕。
羽林行 孟郊 
朔雪寒斷指，朔風勁裂冰。胡中射雕者，此日猶不能。翩翩羽林兒，錦臂飛蒼鷹。揮鞭快白馬，走出黃河淩。
古意 孟郊 
河邊織女星，河畔牽牛郎。未得渡清淺，相對遙相望。
古別離 孟郊 
欲別牽郎衣，郎今到何處。不恨歸來遲，莫向臨邛去。
遊俠行 孟郊 
壯士性剛決，火中見石裂。殺人不回頭，輕生如暫別。豈知眼有淚，肯白頭上發。半生無恩酬，劍閑一百月。
黃雀吟 孟郊 
黃雀舞承塵，倚恃主人仁。主人忽不仁，買彈彈爾身。何不遠飛去，蓬蒿正繁新。蒿粒無人爭，食之足為珍。莫覷翻車粟，覷翻罪有因。黃雀不知言，贈之徒殷勤。
有所思 孟郊 
桔槔烽火晝不滅，客路迢迢信難越。古鎮刀攢萬片霜，
求仙曲 孟郊 
仙教生為門，仙宗靜為根。持心若妄求，服食安足論。鏟惑有靈藥，餌真成本源。自當出塵網，馭鳳登昆侖。
嬋娟篇 孟郊 
花嬋娟，泛春泉。竹嬋娟，籠曉煙。妓嬋娟，不長妍。月嬋娟，真可憐。夜半姮娥朝太一，人間本自無靈匹。漢宮承寵不多時，飛燕婕妤相妒嫉。
南浦篇 孟郊 
南浦桃花亞水紅，水邊柳絮由春風。鳥鳴喈喈煙濛濛，
清東曲 孟郊 
櫻桃花參差，香雨紅霏霏。含笑競攀折，美人濕羅衣。采采清東曲，明眸豔珪玉。青巾艑上郎，上下看不足。南陽公首詞，編入新樂錄。
望遠曲 孟郊 
朝朝候歸信，日日登高台。行人未去植庭梅，愁來望遠煙塵隔，空憐綠鬢風吹白。何當歸見遠行客。